**Startup Nation 2024 vine cu schimbări importante: în program vor putea intra doar firme noi, iar TVA devine cheltuială eligibilă**

Potrivit deputatului liberal arădeam Glad Varga, vicepreședinte al Comisiei pentru antreprenoriat și turism, programul Startup Nation 2024 vine cu schimbări importante. Printre cele mai notabile noutăți se numără faptul că se vor accepta doar firme noi pentru a accesa fondurile nerambursabile de 50.000 EUR, iar TVA devine cheltuială eligibilă, sprijinind astfel companiile în fazele incipiente.

***„Programul Startup Nation 2024 va finanța 30.000 de persoane pentru cursuri de antreprenoriat și estimează depunerea a 7.500 de proiecte. Totodată, vor fi create aproximativ 10.500 de locuri de muncă în întreprinderile nou-înființate, sprijinind astfel dezvoltarea mediului de afaceri din România”***, a declarat Glad Varga, deputat PNL de Arad.

Printre principalele modificări se numără: deschiderea înscrierilor înainte de finalizarea cursurilor de antreprenoriat, Ministerul Antreprenoriatului și Turismului (MEAT) urmând să permită antreprenorilor să depună planurile de afaceri în paralel cu cursurile, evitând astfel amânări; excluderea celor care au mai beneficiat de fonduri europene pentru cursuri, pentru a evita dublarea finanțărilor; firmele existente nu pot aplica, Startup Nation fiind dedicat doar noilor companii care vor fi înființate după absolvirea cursurilor de antreprenoriat; TVA devine cheltuială eligibilă, ceea ce va ușura povara fiscală a noilor firme care nu sunt încă plătitoare de TVA; automobilele nu sunt considerate echipament tehnologic, și, deși eligibile, nu vor primi punctaj suplimentar pentru această categorie; cofinanțarea obligatorie de 10% rămâne, iar beneficiarii trebuie să acopere acest procent din investiție din surse proprii. În ceea ce privește consultanța, aceasta va putea fi acoperită din fonduri până la limita sumei de 10.000 de lei, fără a se dori creșterea plafonului pentru aceste cheltuieli.